Fit-2 ta' Jannar l-Knisja tfakkar lil San Basilju l-Kbir u San Girgor Nazjanzenu, Isqfijiet u Dutturi tal-Knisja. San Basilju għex bejn is-snin 330 sa 379 u San Girgor għex bejn is-snin 330 sa 389. Dawn iż-żewġ qaddisin li llum il-Knisja tunurahom it-tnejn flimkien kienu ħbieb kbar ta' xulxin qishom żewġ aħwa, għexu fl-istess żmien u fl-istess pajjiż, studjaw flimkien, kienu studjużi kbar, saru qassisin u isqfijiet, u saħansitra wara mewthom, it-tnejn ġew magħrufin bħala Dutturi tal-Knisja. SAN BASILJU L-KBIR Isqof u Duttur tal-Knisja Fil-familja ta' San Basilju nsibu li n-nanna tiegħu Makrina l-Kbira, Missieru Basilju x-Xiħ, ommu Emmelja, oħtu Makrina ż-żgħira, u ħutu Girgor, Isqof ta' Nissa, u Pietru, Isqof ta' Sebaste, huma lkoll Qaddisin. Hu twieled f'Ċesarija, Kappadoċja (Illum parti mit-Turkija). Meta kien qed jistudja f'Ateni ltaqa' ma Girgor Nazjanzenu u sar ħabib kbir tiegħu. Laħaq tabib, matematiku famuż, filosofu u astrologu. Influwenzat minn oħtu, Makrina, ħalla d-dinja u mar jgħix bħala eremita, u waqqaf monasteru fuq ix-xmara Iris, fis-sena 358. Fis-sena 364 ġie ordnat saċerdot minn Ewsebju, Arċisqof ta' Ċisarija. Tant kien saċerdot kapaċi u ħabrieki li l-ħabib tiegħu Girgor kien qal dwaru: "L-Isqof mexxa l-poplu, u Basilju mexxa l-Isqof". Fis-sena 370 ġie elett Arċisqof ta' Ċisarija bħala suċċessur ta' Ewsebju. Irnexxielu jqajjem responsabbilta' soċjali fost l-Insara, billi hu stess kien jittallab biex jinbnew sptarijiet, orfanatorji u skejjel. Ħadem ħafna kontra l-ereżija ta' Arju, li kienet tiċħad id-divinita' ta' Kristu. Sakemm miet fl-1 ta' Jannar tas-sena 379, ta' 49 sena, baqa' dejjem attiv, b'elokwenza kbira u b'karita' immensa, li tawh l-isem ta' Kbir f'ħajtu, u ta' Duttur tal-Knisja wara mewtu. Kien jgħid: "Il-ħobż li ma tużax, hu l-ħobż ta' min hu bil-ġuħ; l-ilbies li għandek fil-gwardarobba, hu l-ilbies ta' min hu għarwien; iż-żarbun li ma tilbisx, huwa ż-żarbun ta' min hu ħafi; il-flus li għandek imwarrba huma l-flus tal-fqar; l-atti ta' karita' li ma tagħmilx huma inġustizzji li inti twettaq." Isqof u Duttur tal-Knisja San Girgor Nazjanzenu twieled f'Nazjanze, Kappadoċja fis-sena 330. Missieru Girgor Nazjanzenu x-xiħ, ommu Nonna, ħuħ Ċesarju, u oħtu Gorgonja, huma lkoll qaddisin. Kellu temperament differenti minn ta' ħabibu Basilju, kien aktar miġbur, ta' għalih waħdu, u jħobb il-kwiet. Meta ħabibu mar eremita, hu mar warajh. Fis-sena 362 ġie ordnat saċerdot, u fis-sena 372 ġie kkonsagrat Isqof ta' Sasima, mill-ħabib tiegħu San Basilju li kien Arċisqof ta' Ċisarija. Fis-sena 380 sar il-Patrijarka ta' Konstantinopli. Sena wara rtira f'Nazjanze fejn mar fil-kwiet, jitlob, jikteb u jippriedka, sakemm miet fil-25 ta' Jannar tas-sena 389, ta' 64 sena. Hu wkoll huwa Duttur tal-Knisja. San Girgor hu wieħed mit-tliet teoloġi l-kbar ta' Kappadoċja, kolonni tal-Knisja fi żmienu flimkien ma' ħabibu San Basilju u San Girgor Nissenu (ħu San Basilju). Hu magħruf bħala d-Duttur tat-Trinita'. Kien hu l-ewwel wieħed li sejjaħ lill-Madonna "Omm Alla". https://taghrifdwarilqaddisin.wordpress.com
Illum il-Knisja tfakkar lil San Basilju l-Kbir u San Girgor Nazjanzenu